**ZAPISNIK**

**sa 34. sjednice Općinskog vijeća Općine Podstrana, održane dana 02. prosinca 2024.**

**godine u vijećnici Općine Podstrana**

(o sjednici se vodi tonski zapis)

Početak sjednice u 18:00 sati

**PRISUTNI VIJEĆNICI:**

1. Zdravko Galić
2. Tomislav Buljan
3. Darijo Radović
4. Nikola Bakota
5. Lidija Marić Banje
6. Darko Juradin
7. Marijana Čagalj
8. Frane Pruže
9. Mate Babić
10. Josip Vuković
11. Velimir Gavranić
12. Mladen Bartulović (od 18:06)

**ODSUTNI VIJEĆNICI:**

1. Kristina Jerčić

**OSTALI PRISUTNI:**

1. Mijo Dropuljić
2. Božen Živaljić
3. Božena Perišić
4. Ivana Prka
5. Ivana Podrug
6. Kata Pogačić

Predsjednik Vijeća Z. Galić pozdravlja sve nazočne, konstatira da je prisutno jedanaest od trinaest vijećnika, utvrdio je da postoji potreban kvorum i da Vijeće može početi s radom.

Predsjednik Vijeća Z. Galić predlaže

***D N E V N I R E D***

1. ***Vijećnička pitanja i odgovori,***
2. ***Usvajanje zapisnika sa 33. sjednice Općinskog vijeća,***
3. ***Prijedlog za donošenje Proračuna Općine Podstrana za 2025. godinu sa projekcijom za 2026. i 2027. godinu,***
4. ***Prijedlog za donošenje Odluke o izvršavanju Proračuna Općine Podstrana za 2025. godinu,***
5. ***Prijedlog za donošenje Programa građenja komunalne infrastrukture u 2025. godini,***
6. ***Prijedlog za donošenje Programa održavanja komunalne infrastrukture u 2025. godini,***
7. ***Prijedlog za donošenje Programa javnih potreba u društvenim djelatnostima Općine Podstrana za 2025. godinu,***
8. ***Prijedlog za donošenje III. Izmjena i dopuna Plana upravljanja pomorskim dobrom na području Općine Podstrana za razdoblje 2024.-2028. godine,***
9. ***Prijedlog za donošenje Odluke o II. Izmjenama i dopunama Odluke o ustrojstvu i djelokrugu rada upravnih odjela Općine Podstrana,***
10. ***Prijedlog za donošenje Izmjena i dopuna Pravilnika o poslovanju Vlastitog pogona.***

Predsjednik vijeća Z. Galić stavlja dnevni red na glasanje. Dnevni red je sa jedanaest (11) glasova ZA usvojen.

**Ad.1) Vijećnička pitanja i odgovori**

Vijećnik V. Gavranić kaže kako su podstranjska djeca, ekipa plivača osnovne škole Strožanac kao županijski prvaci predstavljali Podstranu i Splitsko-dalmatinsku županiju na Državnom natjecanju u plivanju, te u konkurenciji od 20 ekipa zauzeli deveto mjesto, što je izuzetan uspjeh s obzirom da Podstrana nema bazen. Vjeruje kako bi rezultat bio puno bolji kada bi Podstrana imala bazen, te slijedom toga predlaže da se prijave na Javni poziv za sufinanciranje izgradnje, obnove, održavanja, opremanja i rekonstrukcije sportskih građevina koje je raspisalo Ministarstvo turizma i sporta za 2025. godinu. Ističe kako javni poziv traje u periodu od 2019. do 2026. godine, a koliko je dobio informaciju biti će od 03. do 06. mjeseca mogućnost javljanja na navedeni Javni poziv tako da još uvijek imaju mogućnosti javiti se na natječaj i osigurati značajna financijska sredstva u kombinaciji s EU fondovima i naravno općinskim sredstvima. Ističe kako bi izgradnja kompleksa bazena s pripadajućom dvoranom osigurao u budućnosti podstranjskoj djeci, rekreativcima, gostima i svima kojima je plivanje jedan vid rehabilitacije idealne uvjete. Zatim bi se osigurao posao za veliki broj stručnih osoba, a izgradnja bazena bi pomogla i u produženju turističke sezone kao dio ponude sportsko-zdravstvenog turizma.

Načelnik M. Dropuljić pita koje je pitanje.

Vijećnik V. Gavranić odgovara kako je to prijedlog da stručne službe u Općini razmotre ono što je naveo, te kako je još prošle godine izišao s ovim prijedlogom koji je u načelu prihvaćen ali je kao bilo malo kasno za javiti se na natječaj, s obzirom da su bili neki drugi natječaji u projekciji.

Načelnik M. Dropuljić kaže da što se tiče izgradnje samog bazena ideja kao ideja nije loša, te kao što znaju već od ranije, Općina je vlasnik 23.000 m2 zemljišta na lokaciji Miljevac u Grljevcu i da su na tom području dobili građevinsku dozvolu za izgradnju nove osnovne škole, a obuhvat je 10.000 m2, što znači da ostaje oko 13.500 m2 zemljišta koje je u prostorno-planskoj dokumentaciji označeno kao R-rekreacijsko zemljište. Na tom dijelu zemljišta su u općinskom proračunu koji će danas biti tema rasprave i glasanja, osigurali sredstva za idejni projekt tog sportskog dijela na kojem se planira graditi i nogometno te košarkaško igralište, a može biti i bazen. Što se tiče natječaja Ministarstva, na natječaj se može javiti onaj tko ima ishođenu pravomoćnu građevinsku dozvolu, a oni nemaju ni idejno rješenje, dok sredstva koja će Ministarstvo osigurati, s obzirom na iskustvo dosadašnjih natječaja, to su sredstva manja od 10%, a to su jako mala sredstva, baš Ministarstva turizma i sporta, dok je drugo sufinanciranje iz EU fondova. Ističe kako je to baš za obnovu, rekonstrukciju, dogradnju nekih manjih objekata, odnosno sami taj natječaj i sredstva će biti dodijeljena u nekom manjem iznosu. Napominje kako ideja nije loša, te kako će raditi idejni projekt u idućoj godini pa će prokomentirati. Navodi kako je izgradnja zatvorenog bazena jako velika investicija i zahtjeva jako velika ulaganja poslije i prilikom održavanja, te kako ga inače ima i grad Split, no kako su grad Kaštela, grad Solin i grad Omiš puno veći od Podstrane, financijski su možda u boljem položaju nego Podstrana, a isto se nisu odvažili u izgradnji bazena. Napominje kako se možda toliko djece ne bavi plivanjem i vodenim sportovima, a u Podstrani trenutno nažalost nemaju niti jedno čak ni manje nogometno igralište, a sportovima kao što su nogomet i košarka se bavi puno više djece nego što ih se bavi plivanjem. Ističe kako je ideja dobra, ali im je trenutno fokus na izgradnji sportske infrastrukture za one sportove koji su zastupljeniji, odnosno kojima se trenutno bavi veći broj djece. Krenuti će u izgradnju sportske dvorane koja će pokriti dio sportova, izgradnja bazena nije loša, no treba samo malo promisliti.

Vijećnik V. Gavranić kaže kako prema nekim informacijama izgradnja klasičnog bazena košta oko 5.000.000 eura, s tim da Ministarstvo prema njegovim saznanjima za projekte građenja novih dvorana može dati oko 400.000 eura. Napominje kako također postoji mogućnost da se ne grade bazeni sa čvrstom jezgrom, nego kao nešto što je bilo u Splitu kad je bilo prvenstvo u vaterpolu, montažni objekti, te kako on ima kontakte nekih ljudi koji su radili u Parizu za Olimpijske igre takve konstrukcije, ekipu koja radi s time, te smatra da bi mogli dobiti sredstva iz EU fondova na temelju objekta koji bi bio nezavisan, pasivan objekt jer oni daju jako puno sredstava na obnovljive izvore energije. Navodi da u Podstrani možda nema trenutno plivača, vaterpolista jer bazen za vaterpolo je sada smanjen sa 30 m na 25 m, tako da bi istovremeno se mogao koristiti i za plivanje i za vaterpolo, rehabilitaciju i sl., ali i školska djeca bi mogla ići na sate plivanja jer ovo ljeto je jedna udruga organizirala školu plivanja za djecu neplivače, i prema informacijama, više od 30% djece u Hrvatskoj ne zna plivati. Nastavlja kako je razumljivo u onim krajevima gdje nema bazena i gdje nema uvjeta, ali smatra da bi se malo moglo dignuti tu razinu, ne kaže da bi se možda moglo dobiti sredstva prvu godinu, ali barem idejni projekt, ako postoji mogućnost da se jave na taj natječaj, pa ako dobiju dobiju, no vrijedi pokušati.

Načelnik M. Dropuljić odgovara kako bi samo još jedan put napomenuo da su se u ovom mandatu napokon stekli svi preduvjeti da bi mogli ishoditi pravomoćnu građevinsku dozvolu dvorane, te se stekli i financijski preduvjeti da bi tu dvoranu mogli u roku od 3 godine i sagraditi. Ističe kako prije toga nisu imali ni dvoranu, a još uvijek nemaju ni nogometno igralište. Navodi kako su dvoranom i nogometnim igralištem pokriveni sportovi koji su zastupljeniji od plivanja. Kaže kako ideja nije loša, ali smatra da bi prvo trebalo riješiti neke druge stvari kao što su nogometno igralište, možda ne treba veliko, te sagraditi dvoranu, a onda krenuti i u realizaciju bazena. Ističe kako je Općina Podstrana u suradnji s udrugama Sport2Life, Loop i Maticom Hrvatskom prijavila projekt na natječaj Ministarstva demografije, te su dobili 41.000 eura za provođenje sportskih, kulturnih i društvenih aktivnosti, pa tako na treninzima koje provodi Sport2Life se od svih treninga najmanje prijavilo plivača, bazen imaju ali dođe samo nekoliko djece. Nažalost, taj sport je dobar ali nije toliko interesantan djeci. Napominje kako ne bježi od toga, ali smatra kako možda trenutno i nije toliko potrebno, dok nemaju ostalu sportsku infrastrukturu, no ideja je za razmisliti.

Pitanja više nema.

**Ad.2.) Usvajanje zapisnika sa 33. sjednice Općinskog vijeća**

Predsjednik vijeća Z. Galić stavlja na usvajanje zapisnik koji je sa dvanaest (12) glasova ZA usvojen.

**Ad.3.)** **Prijedlog za donošenje** **Proračuna Općine Podstrana za 2025. godinu sa projekci-**

 **jom za 2026. i 2027. godinu**

Pročelnica I. Prka uvodi u ovu točku dnevnog reda.

Načelnik M. Dropuljić čita pristigle Amandmane:

1. Amandman – koalicija SDP/HSS

Predlažu povećanje proračunskih prihoda u iznosu od 30.000 eura za program: javne potrebe u sportu– aktivnost: Zajednica sportskih udruga Općine Podstrana.

Smanjenje proračunskih rashoda u iznosu od 30.000 eura za program: održavanje komunalne infrastrukture – aktivnost: održavanje javne rasvjete.

Amandman se prihvaća.

1. Amandman – klub vijećnika MOST-a

Predlažu povećanje proračunskih prihoda u iznosu od 30.000 eura za program: predškolski odgoj, nova stavka - izrada plana online platforme za korištenje usluga psihologa i logopeda.

Smanjenje proračunskih rashoda u iznosu od 30.000 eura za program: financiranje projekata od interesa za Općinu Podstrana – ostali rashodi, odnosno smanjenje udrugama u društvu i kulturi.

Amandman se prihvaća uz jednu izmjenu: iznos ostaje isti, ali se smanjenje proračunskog rashoda ne bi odnosilo na smanjenje financiranja projekata od interesa za Općinu Podstrana, već smanjenje izgradnje javne rasvjete iz općih prihoda i primitaka.

1. Amandman – Domovinski pokret

Predlažu povećanje proračunskih prihoda u iznosu od 10.000 eura za program: društvene djelatnosti, nova stavka – edukativne i savjetodavne aktivnosti u svrhu rane intervencije u djetinjstvu, podrške mladima, podrške roditeljstvu u izazovima svakodnevnice i odgojno-obrazovnog sustava, te u svrhu očuvanja mentalnog zdravlja pojedinca.

Smanjenje proračunskih rashoda u iznosu 10.000 eura za program: održavanje komunalne infrastrukture – projekt: održavanje javne rasvjete.

Amandman se prihvaća.

Vijećnica M. Čagalj kaže kako je treći amandman zanimljiv jer je dosta sličan onome što je ona predložila, te vidi poveznicu mada se radi o skroz drugačijoj stvari, stoga je zanima kako su zamislili, da se to organiziraju nekakve radionice logopeda i psihologa u sklopu Općine, fizički ili na neki drugi način.

Vijećnik J. Vuković odgovara potvrdno, te kaže kako je plan razrađen i dolazili bi profesionalni predavači i predavačice u prostorije Općine.

Predsjednik vijeća Z. Galić stavlja prijedlog s Amandmanima na glasanje. Prijedlog je sa devet (9) glasova ZA i tri (3) glasa SUZDRŽAN (M. Čagalj, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog za donošenje Proračuna Općine Podstrana za 2025.**

**godinu sa projekcijom za 2026. i 2027. godinu.**

**2. Odluka iz točke 1. ovog zaključka objavit će se u „Službenom glasniku**

 **Općine Podstrana“.**

**Ad.4.) Prijedlog za donošenje Odluke o izvršavanju Proračuna Općine Podstrana za**

 **2025. godinu**

Pročelnica I. Prka uvodi u ovu točku dnevnog reda.

Pitanja i primjedbi nema.

Predsjednik vijeća Z. Galić stavlja prijedlog na glasanje. Prijedlog je sa devet (9) glasova ZA i tri (3) glasa SUZDRŽAN (M. Čagalj, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog za donošenje Odluke o izvršavanju Proračuna Općine Podstrana za 2025. godinu.**

**2. Odluka iz točke 1. ovog zaključka objavit će se u „Službenom glasniku**

 **Općine Podstrana“.**

**Ad.5.)** **Prijedlog za donošenje Programa građenja komunalne infrastrukture u 2025.**

 **godini**

Pročelnik B. Živaljić uvodi u ovu točku dnevnog reda.

Vijećnik F. Pruže kaže kako se svake godine vrti točka 7., odnosno projektna dokumentacija izgradnje nogostupa i javne rasvjete uz državnu cestu DC/8 kod hotela Le Meridien, svjestan je da se to nužno ne potroši, no zanima ga što je s tim, ima li kakvog pomaka po tom pitanju.

Pročelnik B. Živaljić odgovara kako je taj projekt još davno promoviran u suradnji s Hrvatskim cestama, međutim u proteklom razdoblju Hrvatske ceste nisu baš bile voljne za ovo tehničko rješenje koje su im predložili, iz razloga jer po njihovom mišljenju nije dobro sužavati prometovanje državnom cestom, već su išli na uređenje postojećeg stanja i tražili alternative za nogostup. Zatim su napravili nekakve izmjene projekta kojim su dokazali da će barem u jednom traku biti neprekinuto prometovanje tijekom čitave gradnje, na što su pristali, te se nedavno nastavilo u dogovoru s Hrvatskim cestama s tim projektom. U međuvremenu su se prikupili svi posebni uvjeti i dokumentacija je izrađena, tako da će vrlo skoro po rješavanju imovinskih odnosa ići direktno na građevinsku dozvolu.

Vijećnik F. Pruže pita koliki je opseg projekta, odnosno od kojeg do kojeg dijela ceste.

Pročelnik B. Živaljić odgovara od ulaska u hotel Lav, odnosno dijela gdje je semafor, do križanja sa Zvonimirovom ulicom, možda 10-20 m prije.

Vijećnik F. Pruže pita kojim križanjem sa Zvonimirovom, kraj San Antonia ili kraj Fabia.

Pročelnik B. Živaljić odgovara kraj San Antonia.

Vijećnik F. Pruže kaže kako se to dakle uskoro očekuje.

Pročelnik B. Živaljić odgovara kako su upravo danas zaprimili posebne uvjete.

Načelnik M. Dropuljić potvrđuje kako su danas dobili od Hrvatskih cesta.

Vijećnik F. Pruže kaže da jednog dana kada se izgradi brza cesta, DC/8 se premješta gore, stoga ga zanima što onda s Magistralom.

Pročelnik B. Živaljić odgovara kako će biti ili nerazvrstana cesta ili županijska, to ovisi o njima.

Vijećnik M. Babić kaže kako ga zanima spomenuti digitalni pano za informiranje, kako su spomenuli ekološkog karaktera, stoga pita može li pojasniti detalje i gdje će biti smješten.

Pročelnik B. Živaljić odgovara kako su u suradnji s Upravnim odjelom za zaštitu okoliša Splitsko-dalmatinske županije i Zavodom za javno zdravstvo, gosp. Nenad Periš koji je ravnatelj, predložio je postavljanje dva uređaja kojima je osnovna funkcija uzimanje uzorka kakvoće zraka, između ostaloga može davati i neke druge podatke, ovisno o instaliranoj opremi, temperaturu, udio CO2, Sumpora, i drugih onečišćenja, te pano koji će biti postavljen dislocirano u odnosu na testne stanice.

Vijećnik M. Babić kaže da su već postavljeni u Strožancu na Šetnici.

Pročelnik B. Živaljić odgovara potvrdno, ali kaže kako u njima još nema opreme, jer je bura napravila štetu pa se sada uređaji repariraju, a još nisu niti počeli s radom. Nastavlja kako će pano biti postavljen negdje uz DC/8, tako da prolaznicima bude vidljiv jer će se na njemu nalaziti obavijesne informacije, kao što je rad ljekarni i sl.

Vijećnik M. Babić kaže da je tako nešto postavljeno u Vukovarskoj kraj Higijenskog.

Pročelnik B. Živaljić odgovara kako će upravo tako nešto biti.

Predsjednik vijeća Z. Galić stavlja prijedlog na glasanje. Prijedlog je sa devet (9) glasova ZA i tri (3) glasa SUZDRŽAN (M. Čagalj, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog za donošenje Programa građenja komunalne infrastrukture u 2025. godini.**

**2. Odluka iz točke 1. ovog zaključka objavit će se u „Službenom glasniku**

 **Općine Podstrana“.**

**Ad.6.)Prijedlog za donošenje Programa održavanja komunalne infrastrukture u 2025.**

 **godini**

Pročelnik B. Živaljić uvodi u ovu točku dnevnog reda.

Pitanja i primjedbi nema.

Predsjednik vijeća Z. Galić stavlja prijedlog na glasanje. Prijedlog je sa devet (9) glasova ZA i tri (3) glasa SUZDRŽAN (M. Čagalj, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog za donošenje Programa održavanja komunalne infrastrukture u 2025. godini.**

**2. Odluka iz točke 1. ovog zaključka objavit će se u „Službenom glasniku**

 **Općine Podstrana“.**

**Ad.7.) Prijedlog za donošenje** **Programa javnih potreba u društvenim djelatnostima**

 **Općine Podstrana za 2025. godinu**

Pročelnica I. Podrug uvodi u ovu točku dnevnog reda.

Vijećnik D. Radović pita na što se odnosi povećanje za Gradsku knjižnicu Marko Marulić, odnosno što se planira s tim povećanjem.

Načelnik M. Dropuljić odgovara kako je ravnateljica Gradske knjižnice Marko Marulić bila u posjeti u Podstrani, te da planiraju održavati različite radionice, pogotovo u prostoru do knjižnice, odnosno konferencijskoj sali. U tom pogledu su im omogućili i kupnju uredske opreme, odnosno ormara, dodatnih klupa i stolica da te aktivnosti mogu i realizirati. Sukladno njihovoj informativnoj ponudi koju su oni donijeli, tu stavku su uvrstili u proračun, te će nabava ići u proceduri kojoj to postupak nabave i zahtjeva.

Vijećnik D. Radović kaže kako su svjesni nedostatka prostora koji imaju, te kako ta konferencijska dvorana služi u Općini, s druge strane prostor u knjižnici je premali, a njima bi zapravo ta dvorana apsolutno trebala, stoga će o tome trebati voditi računa.

Načelnik M. Dropuljić odgovara kako je konferencijska dvorana otvorena za sve udruge, možda ne u nekom fiksnom periodu, ali povremeno ako imaju potrebu za nekim sastankom ili održavanjem neke aktivnosti je slobodna. Rezervirati nekakav fiksni termin jednostavno nisu u mogućnosti jer puno ljudi koristi tu konferencijsku salu i nisu u mogućnosti dati nekome određene termine u tjednu koji bi bili fiksni. No, knjižnica Marko Marulić planira jednom tjedno voditi čitaonicu, što je za ljude u Podstrani i njihovu djecu jako bitno. Napominje kako planiraju zaposliti još jednog djelatnika koji će raditi u knjižnici u Podstrani.

Vijećnik M. Babić kaže da se već jako dugo sufinanciraju i otvaraju novi privatni vrtići, stoga se vraća na staro pitanje općinskog vrtića, svjestan koliko je vrijeme gradnje, ali ga zanima postoji li mogućnost da se barem unajmi neki prostor i prenamjeni da napokon nastane neki općinski vrtić.

Načelnik M. Dropuljić odgovara da po pedagoškim standardima Općina Podstrana ne može naći takav prostor 3 m visine, zbog minimalnih tehničkih uvjeta koje moraju zadovoljiti. Nastavlja da kada bi tako nešto radili, morali bi graditi novu zgradu, ali s obzirom da su izmijenili lokaciju nove osnovne škole na lokaciju Miljevac, i na mjestu gdje je trebala biti škola u Sv. Martinu izmijenili su u prostornom planu i stavili D4, odnosno osnovna škola i vrtić, tako da na tom području mogu planirati eventualno idejni projekt i danas-sutra izgradnju nekog manjeg vrtića sa još jednom osnovnom školom. Što se tiče iznosa sufinanciranja, mora naglasiti da su povećali ekonomsku cijenu sufinanciranja, odnosno povećali su ekonomsku cijenu vrtića kompletno, te je Općina ove godine povećala sufinanciranje za 50 eura po djetetu, a od iduće godine će to iznositi 60 eura po djetetu, kako bi roditeljima trenutno ostala ista cijena koju plaćaju. Nastavlja da je cijena vrtićima od djelatnika do same hrane i najma prostora kompletno porasla, te kako su to napravile ostale jedinice lokalne samouprave, morali su napraviti i oni, te su donijeli Odluku da taj trošak povećanja cijene po djetetu ne plaćaju roditelji, već je Općina Podstrana preuzela povećanje dijela koji sufinancira kako bi roditeljima cijena, 5-satnog, 6-satnog, 10-satnog i jasličkog programa ostala ista. Zbog toga i zbog povećanja broja djece koja imaju poteškoće u razvoju, zbog povećanja minimalne plaće asistentima i drugih troškova, kad se sve zbroji došli su do iznosa od 500.000. eura za iduću godinu. Kad se zbroji 60 eura po djetetu x petsto i nešto vrtićke djece, dolazi se do iznosa od 35.000 eura mjesečno x 12 mjeseci, te samo u tom dijelu dolazi se do iznosa od 400.000 eura koje će Općina osigurati u idućoj godini, kako bi cijena roditeljima ostala ista.

Vijećnik M. Babić pita jesu li mogućnost vrtića planirali na Miljevcu ili u Sv. Martinu.

Načelnik M. Dropuljić odgovara kako na Miljevcu nema prostora, te kako je maloprije spomenuo da je 10.000 m2 obuhvat nove osnovne škole, a 13.000 m2 rekreacijska zona, odnosno zona za sport. Tako da ostaju na lokaciji u Sv. Martinu od 9.000 m2 gdje su imali problema s imovinsko-pravnim odnosima, ali to se također može u nekom vremenu riješiti i tu se može graditi i osnovna škola ili vrtić, ili oboje zajedno, manja osnovna škola i vrtić, to je sve stvar političke odluke.

Vijećnik M. Babić kaže kako se nada da će u Proračunu za 2026. godinu moći vidjeti jednu stavku za općinski vrtić.

Načelnik M. Dropuljić ponavlja da za 200 polaznika, odnosno djece prema pedagoškim standardima, svaki polaznik treba imati minimalno 5 m2 unutarnjeg prostora i 15 m2 vanjskog prostora. Odnosno, za 220 polaznika, trebalo bi 3.500 m2, što znači da bi za svu djecu iz Podstrane morali graditi 3 zgrade, a obuhvat te tri zgrade bi trebao biti 10.000 m2. Ističe kako nije isto graditi vrtić u nekoj općini koja ima 150 djece i općini koja ima 550 djece.

Vijećnik M. Babić kaže kako ne moraju sva djeca biti u tom vrtiću.

Načelnik M. Dropuljić odgovara kako ne moraju, ali će se stvoriti problem koja djeca će ići u općinski vrtić, a koja ne.

Vijećnik M. Babić kaže kako sigurno postoji neki način, te da moraju iz ove situacije naći neki izlaz.

Vijećnica L. Marić-Banje kaže da kada su već kod vrtića, obavještava one koji su pitali da je novi privatni vrtić danas otvoren i započeo s radom kako je i dogovoreno.

Vijećnik M. Babić pita koliko je djece upisano.

Vijećnica L. Marić-Banje kaže kako nema tu informaciju, ali da su svi upisani krenuli i svi su zadovoljni.

Pročelnica I. Podrug kaže kako je upisano 50 djece.

Vijećnik V. Gavranić kaže kako ga izuzetno veseli da se u programu svih stavki povećavaju iznosi, pogotovo onih koje su vezane za djecu u Podstrani, te bi zahvalio na razumijevanju svim djelatnicima i onima koji su radili Proračun za ovu godinu, a posebno predsjedniku Vijeća i načelniku. Vjeruje kako će i dalje napredovati i ići u ovim projektima, normalno je da ne mogu svima baš izaći u susret, ali treba ići dalje.

Vijećnica L. Marić Banje kaže kako su ipak solidno izašli u susret svima.

Predsjednik vijeća Z. Galić stavlja prijedlog na glasanje. Prijedlog je sa dvanaest (12) glasova ZA usvojen te se donosi

**ZAKLJUČAK**

1. **Usvaja se prijedlog za donošenje Programa javnih potreba u društvenim djelatnostima Općine Podstrana za 2025. godinu.**
2. **Odluka iz točke 1. ovog zaključka objavit će se u „Službenom glasniku**

 **Općine Podstrana“.**

**Ad.8.)** **Prijedlog za donošenje III. Izmjena i dopuna Plana upravljanja pomorskim**

**dobrom na području Općine Podstrana za razdoblje 2024.-2028. godine**

Pročelnica B. Perišić uvodi u ovu točku dnevnog reda.

Pitanja i primjedbi nema.

Predsjednik vijeća Z. Galić stavlja prijedlog na glasanje. Prijedlog je sa devet (9) glasova ZA i tri (3) glasa SUZDRŽAN (M. Čagalj, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog za donošenje III. Izmjena i dopuna Plana upravljanja pomorskim dobrom na području Općine Podstrana za razdoblje 2024.-2028. godine.**
2. **Odluka iz točke 1. ovog zaključka objavit će se u „Službenom glasniku**

 **Općine Podstrana“.**

**Ad.9.) Prijedlog za donošenje Odluke o II. Izmjenama i dopunama Odluke o ustrojstvu**

 **i djelokrugu rada upravnih odjela Općine Podstrana**

Pročelnica B. Perišić uvodi u ovu točku dnevnog reda.

Pitanja i primjedbi nema.

Predsjednik vijeća Z. Galić stavlja prijedlog na glasanje. Prijedlog je sa dvanaest (12) glasova ZA usvojen te se donosi

**ZAKLJUČAK**

1. **Usvaja se prijedlog za donošenje Odluke o II. Izmjenama i dopunama Odluke o ustrojstvu i djelokrugu rada upravnih odjela Općine Podstrana.**
2. **Odluka iz točke 1. ovog zaključka objavit će se u „Službenom glasniku**

 **Općine Podstrana“.**

**Ad.10.) Prijedlog za donošenje Izmjena i dopuna Pravilnika o poslovanju Vlastitog po-**

 **gona**

Pročelnica B. Perišić uvodi u ovu točku dnevnog reda.

Pitanja i primjedbi nema.

Predsjednik vijeća Z. Galić stavlja prijedlog na glasanje. Prijedlog je sa dvanaest (12) glasova ZA usvojen te se donosi

**ZAKLJUČAK**

1. **Usvaja se prijedlog za donošenje Izmjena i dopuna Pravilnika o poslovanju Vlastitog pogona.**
2. **Odluka iz točke 1. ovog zaključka objavit će se u „Službenom glasniku**

 **Općine Podstrana“.**

Sjednica je završena u 18:44 sati.

ZAPISNIK VODILA:

Kata Pogačić